#### ΚΕΙΜΕΝΟ 1. Ν. Βαρδιάμπασης, “Ένδυση”.

Η έν\*-δυ-ση είναι πολύ σημαντική έννοια, καθώς το "κουστούμι"είναι "κομμένο και ραμμένο" για τον καθένα στα μέτρα του, ακριβώς. \*Δύ-ω σημαίνει βυθίζω <όπως ο ήλιος βυθίζεται στο πέλαγο την ώρα της \*δύ-σης>. Μεταφορικά το \*δύ-ω σημαίνει βυθίζω κάποιον στην πορφύρα, στο μετάξι, στο λινό ή στα κουρέλια και στα... αποφόρια. Το έν\*δυ-μα είναι τόσο παλαιό όσο και οι ανθρώπινες σχέσεις. Στις βραχοβραχίες των σπηλαίων απεικονίζονται άνθρωποι ντυμένοι με προβιές ή με λεπτές κλωστές <ανάλογα με τη θέση τους στην κοινωνία της σπηλιάς;> και από τα νεολιθικά χρόνια η έν\*-δυ-ση προστίθεται ακόμα και σε περιοχές όπου οι καιρικές συνθήκες δεν το απαιτούν <π.χ. στην Αφρική>. Φορώντας την αστραφτερή στολή ο πρωτόγονος άνθρωπος υπο\*δύ-εται το ρόλο του κυριάρχου μες στη φυλή, ή του κατακτητή των αλλοφύλων <στολή αξιωματούχου, πολέμαρχου, βασιλιά>. Φορώντας τα άμφια τέλος του Μάγου - Ιερέα διεισ\*δύ-ει στον κόσμο των δαιμόνων, για να εκβιάζει τους νόμους της φύσης. Και ο συμβολισμός των εν\*δυ-μάτων διαχρονικά είναι μέρος της πραγματικής ιστορίας του λαού που τα φοράει. Αποκαλύπτει την πολιτική και κοινωνική οργάνωση της φυλής, τις κοινωνικές σχέσεις που υπάρχουν, τα ήθη και τα έθιμα. Η Ενδυματολογία θα έπρεπε να γράφεται κυρίως από ιστορικούς, από ανθρωπολόγους και από κοινωνιολόγους. Κάθε εποχή, κάθε λαός είχε τους ενδυματολογικούς νόμους του. Στην αρχαία Σπάρτη ο είλωτας ήταν υποχρεωμένος να φορεί χειμώνα-καλοκαίρι, ένα σκούφο από δέρμα σκύλου και ένα δερμάτινο χιτώνιο [D. Mac. Dowell «Σπαρτιατικό Δίκαιο» Εκδ. Παπαδήμα, σ. 64]. Η ποινή για τους Σπαρτιάτες ενόχους δειλίας, τους "τρέσαντες" [δηλαδή για αυτούς που έτρεμαν στη μάχη], ήταν να φορούν ισοβίως «...τρίβωνας προσερραμμένους χρώματος βαπτού» [Πλουτ. Αγησ. 30 3-4]. Μανδύες με χρωματιστά μπαλώματα, ώστε να μπορεί όποιος πολίτης τους συναντούσε στο δρόμο να τους κτυπά, αν ήθελε, με το... αζημίωτο.

Η θέση που κατείχε ένας Ρωμαίος στην κοινωνική ιεραρχία δηλωνόταν με τον «ενδυματολογικό νόμο».

Για τους Συγκλητικούς και τους γιους τους υπήρχε η τήβεννος με την πλατιά πορφυρή ταινία. Για τους κατώτερους ιππείς, διακριτικά ήταν η στενή πορφυρή ταινία στην τήβεννο και το χρυσό δαχτυλίδι.

Για τους Πληβείους προβλεπόταν ένα απλός χιτώνας με ή χωρίς ιμάτιο. Οταν μερικοί νεόπλουτοι Πληβείοι φόρεσαν χρυσό δαχτυλίδι, ο αυτοκράτορας Τιβέριος λ.χ., «επέβαλε ρυθμίσεις ώστε η δήλωση του κοινωνικού στρώματος, να περιορίζεται μόνο σ' όσους είχαν το νόμιμο δικαίωμα.» [Πλίνιος, ΗΝ 33.32]

Στην τουρκοκρατία το είδος και το χρώμα των υποδημάτων και των ενδυμάτων των ραγιάδων, ήταν καθορισμένο.

Ακόμα και σήμερα σε πολλά ξενοδοχεία, καζίνο και σε άλλες αίθουσες δεξιώσεων υπάρχουν κανονισμοί ενδυμασίας.

Η μόδα <γαλλ. mode από τη λατ. modus = τρόπος, διάθεση, παροδική συνήθεια, συρμός> πέρα από την επιδίωξη κάποιου νεωτερισμού, ως προς το χρώμα, το σχέδιο και τα υλικά, που ψυχολογικά «φτιάχνουν» τη διάθεση, είναι κυρίως ένας πανίσχυρος μηχανισμός που λειτουργεί με ιδεολογία.

Το οποιοδήποτε εξάρτημα της αμφίεσης, ιδιαιτέρως στα άμφια και στις στολές, συμβολίζει μία ιδέα, μία έννοια, στην υπάρχουσα κοινωνική μας οργάνωση.

Η κυρίαρχη μόδα εκφράζει την κυρίαρχη ιδεολογία, με μια λέξη την υποταγή. Το ίδιο συμβαίνει και σε αυτούς που αμφισβήτησαν κάποτε την εξουσία. Που ξεσηκώθηκαν και επαναστάτησαν. Αυτή την αίσθηση έδιναν και οι ομοιόμορφα ντυμένοι Κινέζοι στη διάρκεια της πολιτιστικής επανάστασης επί Μάο Τσε Τουνγκ.

 Εν-\*δύ-ομαι - λέμε - ντύνομαι (την ώρα της \*Δύ-σης) για τη νυκτερινή μου έξοδο. Κάθε πανσέληνο του Αυγούστου εν-\*δύ-εται ο Εν-\*δυ-μίων την πορφύρα της \*Δύ-σης υπο-\*δυ-όμενος τον εραστή της φεγγαροθεάς. [Ο Εν-\*δυ-μίων ήταν βασιλιάς της Ηλείας. Εδρα του το «χωρίον ο Πόθος» (έγραψε σχετικούς ύμνους σε ομώνυμο έργο για το γάμο Εν-\*δυ-μίωνος και Σελήνης ο Μ. Χατζιδάκις). Ο Εν-\*δυ-μίων από το θεϊκόν σέλας απέκτησε πενήντα θυγατέρες(!), όσοι ήσαν οι σεληνιακοί μήνες της αρχαίας ολυμπιακής περιόδου, που ο ίδιος καθόρισε ως άρχοντας της περιοχής]. Εκτός από τον μυθικό Εν-\*δυ-μίωνα, όλοι εν-\*δύ-ονται υπο-\*δυ-όμενοι ρόλους, καθώς η μόδα (λατιν. modus = τρόπος, διάθεση, γαλλ. mode) είναι ένας πανίσχυρος μηχανισμός που εισχωρεί παντού, από τις κοινότητες των πρωτόγονων ιθαγενών ίσαμε τις σημερινές, τις... μοντέρνες. Ολα τα «εξαρτήματά» της - με τα ανάλογα χρώματα και υφάσματα - φουλάρια, πέπλα, χιτώνες, ακόμα και τα φαινομενικά «ασήμαντα»... πέτα, πιέτες, ρεβέρ, συνιστούν μια πανίσχυρη συμβολική «έκφραση» - «γλώσσα» που ενσωματώνει ιδέες, κυρίως σύμβολα εξουσίας, κυριαρχίας. Η μόδα στην κοινωνική πυραμίδα είναι καθορισμένη επιβάλλοντας την εξουσία της, καθόσον μόδα δεν είναι αυτό που σου επιτρέπει να φοράς, αλλά αυτό που σε υποχρεώνει να φοράς. Εισχωρεί στην κοινωνία, στις τάξεις, στις ομάδες, στην οικογένεια, παντού. Αλλοι εν-\*δύ-ονται άμφια, άλλοι στολές, άλλοι ξεχωριστές εν-\*δυ-μασίες που καθορίζονται από το νόμο μάλιστα, εκτός από τα έθιμα και τς παραδόσεις. (Ο νόμος λ.χ. των οθωμανικών αρχών καθόριζε ακριβώς τα επιτρεπόμενα χρώματα στους ραγιάδες κ.λπ.). Ακόμα και η μόδα του γυμνού είναι το ίδιο σημαντική. Οδηγεί στην αναισχυντία -έλεγε ο Μαρκούζε- και η αναισχυντία ήταν το μέγα εμπόδιο στο να μην αντιλαμβάνεται κάποιος το «πόσο η κοινωνία μας είναι αισχρή».